二十世紀太平洋歌

二十世紀太平洋歌とは、梁启超によって1900年1月30日の真夜中につくられた詩である。

梁啓超はこの詩の中で、人類の文明は3つの時代を経てきたと示唆している。第1は「河川文明の時代」で、中国、インド、エジプト、アナトリアの4つの「古代文明」からなる。 第二の時代は「内海文明の時代」で、地中海、バルト海、アラビア海、黄海、渤海、その他の周辺文明からなる。 第3の時代は「海洋文明の時代」で、コロンブスによる新大陸の発見とともに出現した。

この論文で提唱されている河川文明の「祖国の四大古代文明」は、現在知られている「世界四大文明」論の原型である。

 全文 
以下に、その全文を示す。亞洲大陸有一士，自名任公其姓梁，盡瘁國事不得志，斷髮胡服走扶桑。扶桑之居讀書尚友既一載，耳目神气頗發皇。少年懸弧四方志，未敢久戀蓬萊鄉，逝將適彼世界共和政体之祖國，問政求學觀其光。迺于西曆一千八百九十九年臘月晦日之夜半，扁舟橫渡太平洋。其時人靜月黑夜悄悄，怒波碎打寒星芒，海底蛟龍睡初起，欲噓未噓欲舞未舞深潛藏。其時彼士兀然坐，澄心攝慮逰窅茫，正住華嚴法界第三觀，帝网深處無數鏡影涵其旁。驀然忽想今夕何夕地何地，乃在新舊二世紀之界線，東西兩半球之中央。不自我先，不自我後，置身世界第一關鍵之津梁。胸中萬千塊壘突兀起，斗酒傾盡蕩气回中腸，獨飲獨語苦無賴，曼聲浩歌歌我二十世紀太平洋。

巨靈擘地鋩鴻荒，飛鼉碎影神螺僵，上有摶土頑蒼蒼，下有積水橫泱泱，摶土為六積水五，位置錯落如參商。爾來千劫千紀又千歲，裸虫緣虱為其鄉。此虫他虫相鬩天演界中復幾劫，優勝劣敗吾莫強。主宰造物役物物，莊嚴地土無盡藏。

初為据亂次小康，四土先達爰濫觴：支那印度邈以隔，埃及安息〈侯官嚴氏考定小亞細亞即漢之「安息」。今從之。〉鄰相望，〈地球上古文明祖國有四：中國、印度、埃及、小亞細亞是也。〉厥名河流時代第一紀，始脫行國成建邦。衣食衎衎鄭白沃，貿遷仆仆浮茶糧，恒河郁壯殑迦長，揚子水碧黃河黃，尼羅〈埃及河名〉一歲一泛濫，姚台〈姚弗里士河、台格里士河，皆安息大河名。〉蜿蜿雙龍翔。水哉水哉厥利乃爾溥，浸濯暗黑揚晶光。

此後四千數百載，羣族內力逾擴張，乘風每駕一葦渡，搏浪乃持三歲糧。〈《漢書·西域傳》言渡西海不得風，或三歲乃達。西海即地中海也。〉就中北辰星拱地中海，蔥蔥郁郁騰光鑱，岸環大小都會數百計，積气淼淼盤中央。自餘各土亦爾爾，海若凱奏河伯降。波羅的与阿刺伯，西域兩极遙相望；亞東黃渤〈謂黃海、渤海。〉壯以闊，亞西尾閭身毒洋；〈謂印度洋。〉斯名內海文明時代第二紀，五洲寥邈殊中央。

蟄雷一聲百靈忙，翼輪降空神鳥翔，〈哥侖布初到美洲，土人以為天神，見其船之帆謂為翼也。〉咄哉世界之外复有新世界，造化乃爾神秘藏。閣龍〈日本譯「哥侖布」以此二字。〉歸去舉國狂，帝者挾幟民贏糧，談瀛海客多于鯽，莽土倏變華嚴場。朅來大洋文明時代始萌薛，亙五世紀堂哉皇。其時西洋〈謂大西洋〉權力漸奪西海〈謂地中海〉席，兩岸新市星羅碁布气焰長虹長。世界風潮至此忽大變，天地异色神鬼瞠；輪船鐵路電線瞬千里，縮地疑有鴻秘方；四大自由〈謂思想自由、言論自由、行為自由、出版自由。〉塞宙合，奴性銷為日月光；懸崖轉石欲止不得止，愈競愈劇愈接愈厲，卒使五洲同一堂。流血我敬伋頓曲，〈覓得檀香山、澳大利亞洲者，后為檀島土民所殺。〉沖鋒我愛麥寨郎。〈以千五百十九年始繞地球一周者。〉鼎鼎數子隻手挈大地，電光一掣劍气磅礡太平洋。

太平洋！太平洋！大風泱泱，大潮滂滂，張肺歙地地出沒，噴沫沖天天低昂，气吞歐墨者八九，況乃區區列國誰界疆。异哉！似此大物隱匿萬千載，禹經亥步無能詳，毋乃吾曹軀殼太小君太大，棄我不屑齊較量。君兮今落我族手，游刃當盡君所長。吁嗟乎！今日民族帝國主義正跋扈，俎肉者弱食者強，英獅俄鷲東西帝，兩虎不鬪羣獸殃；后起人種日耳曼，國有餘口無餘糧，欲求尾閭今未得，拚命大索殊皇皇；亦有門羅主義北美合眾國，潛龍起蟄神采揚，西縣古巴東菲島，中有夏威八點煙微茫，太平洋變里湖水，遂取武庫廉奚傷；蕞爾日本亦出定，座容卿否容商量。我尋風潮所自起，有主之者吾弗詳，物競天擇勢必至，不优則劣兮不興則亡。水銀鑽地孔乃入，物不自腐虫焉藏。爾來環球九萬里，一砂一草皆有主，旗鼓相匹強權強，惟餘東亞老大帝國一塊肉，可取不取毋乃殃。五更肅肅天雨霜，鼾聲如雷臥榻傍，詩靈罷歌鬼罷哭，問天不語徒蒼蒼。

噫戲吁！太平洋！太平洋！君之面兮錦繡壤，君之背兮修羅場，海電兮既設，艦隊兮愈張，西伯利亞兮鐵道卒業，巴拿馬峽兮運河通航，爾時太平洋中二十世紀之天地，悲劇喜劇壯劇慘劇齊鞈鞺。吾曹生此豈非福，飽看世界一度兩度為滄桑。滄桑兮滄桑，轉綠兮回黃，我有同胞兮四萬五千萬，豈其束手兮待僵。招國魂兮何方，大風泱泱兮大潮滂滂。吾聞海國民族思想高尚以活潑，吾欲我同胞兮御風以翔，吾欲我同胞兮破浪以颺。海雲极目何茫茫，濤聲徹耳逾激昂，鼉腥龍血玄以黃，天黑水黑長夜長，滿船沈睡我徬徨，濁酒一斗神飛揚，漁陽三疊魂憯傷，欲語不語怀故鄉。緯度東指天盡處，一線微紅出扶桑，酒罷詩罷，但見寥天一鳥鳴朝陽。

 脚注 

 外部リンク 

 《二十世纪太平洋歌》原文
 梁启超的世纪情怀

Category:世界の歴史
Category:海を扱った作品
Category:中国の詩
Category:1900年の作品
Category:19世紀の詩